text: Nu kan du høre høje dybe brøl i skoven
  14 september 2019 kl. 11.45
  Danmarks største pattedyr er i brunst. Og det kan tydelig høres i de skove og naturområder, hvor de hører til.
  Den kraftfulde lyd kan høres flere kilometer væk, og det går ikke altid stille for sig, når kronhjortene er i parringstid.
  Og det er lige nu midt i september, at det sker.
  For kronhjortene gælder det om at være i fysisk topform.
  For hundyrene er kun i brunst i et enkelt døgn. Derfor gælder det om at parre sig så mange gange som muligt i løbet af det ene døgn.
  Det kan efterfølgende ses på krondyrene, der i brunstperioden kan tabe sig mellem 15 og 20 kilo.
  Hvis parringen ikke lykkes er alt håb dog ikke ude. Når der er gået tre uger, kommer hundyret igen i brunst.
  
  Kom og se med
  Hvis man selv vil opleve spillet mellem krondyrene, er de bedste muligheder omkring solopgang eller solnedgang.
  Her i TV SYDs område holder krondyrene til i flere af statens skove og naturområder.
  I Vestjylland er det Grærup Langsø ved Oksbøl og på hederne mellem Ringkøbing Fjord og Blåvandshuk.
  I Østjylland er krondyrene bl.a. i Nørlund Plantage, og i Sønderjylland er der krondyr i Haderslev Dyrehave, Nøreskoven på Als og ved Frøslev Mose.
  